**Komárovité** (*Culicidae*) je čeľaď dvojkrídlového hmyzu. Samičky väčšiny, z asi 3 500 druhov, sajú krv teplokrvných živočíchov, sú to ektoparazity. Pritom často prenášajú veľmi nebezpečné choroby (najmä maláriu), čím každoročne nepriamo usmrtia státisíce ľudí (438 000 v roku 2015).

Opis
----

Majú pár blanitých krídel. Rozdiel medzi samcom a samicou nie je voľným okom dobre viditeľný. Samci majú sosák (priboscis) ochlpený, čo slúži aj na lepší sluch. Samice ho majú hladký, pre lepšiu penetráciu kože..

Jednotlivé druhy sa líšia veľkosťou, ale iba výnimočne merajú viac ako 16 mm. Komáre váži zvyčajne len 2 až 2,5 mg. Za noc dokážu preletieť až 10 km a môžu lietať až 4 hodiny bez prestávky rýchlosťou 1 – 2 km/h. Väčšina druhov je aktívna a zháňa potravu v noci, večer alebo ráno. Cez deň sa väčšina komárov schováva na chladných miestach. Komár v lete vydáva hvízdavý tón, spôsobený chvením krídel a tiež hlasiviek, ktoré sú napäté v hrudných prieduchoch.

Napriek tomu, že neboli nájdené fosílie staršie ako z obdobia kriedy, nedávne štúdie naznačujú, že najskoršia divergencia komárov medzi líniami vedúcimi k Anophelinae a Culicinae nastala pred 226 miliónmi rokmi.

Rozšírenie
----------

Sú rozšírené v tropickom a miernom pásme. Dokážu rýchlo osídliť nové vodné prostredie, prejavuje sa to najmä po veľkých záplavách, keď ich premnoženie spôsobuje kalamitný stav. 

Ázijský komár tigrovaný (*Aedes albopictus*) sa po svete rozšíril spolu s predajom rastliny *Dracaena braunii* (tzv. šťastný bambus).

### Výskyt na Slovensku

Na Slovensku žije 40 až 50 druhov komárov (Anopheles messeae, Anopheles plumbeus, ...).

Vzhľadom na globálne otepľovanie sa na územie Európy presúvajú komáre pôvodne vyskytujúce sa v Ázii a Afrike. Ide napr. o komára tigrovaného (*Aedes albopictus*), ktorého výskyt sa potvrdil aj na Slovensku. *Aedeskoreicus* a *Aedes japonicus* v Európe.

Taxonómia
---------

Čelaď komárovité (*Culicidae*) má 3 557 druhov, dve podčeľade a 113 rodov.

* podčelaď *Anophelinae*
	+ rod *Anopheles*
	+ rod *Bironella*
	+ rod *Chagasia*
* podčelaď *Culicinae*
	+ tribus *Aedeomyiini*
	+ tribus *Aedini*
	+ tribus *Culicini*
	+ tribus *Culisetini*
	+ tribus *Ficalbiini*
	+ tribus *Hodgesiini*
	+ tribus *Mansoniini*
	+ tribus *Orthopodomyiini*
	+ tribus *Sabethini*
	+ tribus *Toxorhynchitini*
	+ tribus *Uranotaeniini*

Potrava
-------

Komáre sa primárne živia nektárom, ale samičky naviac dokážu používať hematofágiu (sanie krvi). Samice potrebujú krv ako zdroj bielkovín pre vývoj vajíčok. Výnimku tvoria komáre rodu *Toxorhynchites*, ktoré krv nesajú. K tomuto rodu patria aj najväčšie známe druhy komárov, ktorých larvy požierajú larvy iných druhov komárov.

Jedince vyhľadávajú potravu podľa detekcie organických a anorganických látok (napr. vydychovaný a vypotený oxid uhličitý).

Životný cyklus
--------------

Komáre sú na Zemi už 266 miliónov rokov. Často ich nachádzame zaliate v jantáre.
Komár prechádza kompletnou metamorfózou cez 4 vývojové štádiá - vajíčko, larva, kukla a dospelec (imágo). Ide o dokonalú premenu. Tento proces opísal už grécky filozof Aristoteles. Larvy aj kukly žijú vo vlhkom prostredí alebo priamo v stojatej vode. Tento vývoj trvá týždeň až dva týždne.

Prenos chorôb
-------------

Po penetrácii kože samička vstrekne do krvi svoje sliny, ktoré obsahujú zmes molekúl, ktoré obmedzujú zrážanie krvi a potlačia bolesť po vpichnutí. Zároveň vnikne zápal, ktoré pomáha šíreniu vírusov. Práve touto cestou sa do tela zvieraťa či človeka dostanú choroboplodné zárodky. Najvýznamnejšou prenášanou chorobu je malária, ktorú spôsobujú zimničky - parazitické prvoky rodu *Plasmodium*. Na ľudí ju prenášajú výlučne komáre rodu *Anopheles*, celkom asi 30 – 40 druhov z 200 tohto rodu, najmä potom anofeles škvrnitokrídly (*Anopheles maculipennis*).

Komár *Aedes aegypti* je hlavným prenášačom arbovírusu žltej zimnice, vírusu Zika, horúčky dengue. a ďalších horúčkovitých ochorení. Niektoré druhy komárov vyskytujúce sa aj v Európe môžu pasívne prenášať lymskú boreliózu. Pasívny prenos znamená, že pôvodca choroby sa v tele komára nemnoží, len bol prenesený s čerstvou krvou, ktorú má komár usadenú na sosáku a na tele. Komár útočný (*Aedes vexans*) prenáša vírus ťahyňa, ktorý spôsobuje valtickú horúčku. Nebol zaznamenaný žiadny prípad prenosu vírusu HIV (spôsobuje chorobu AIDS) komármi a experimentálne bolo potvrdené, že mechanický a biologický prenos nie je možný.

Komáre prenášajú aj dirofilariózu (aj na Slovensku), spôsobenú červami rodu *Dirofilaria*. 

Ako prenášačmi chorôb môžu slúžiť aj iné rody, napríklad vtáčiu maláriu bežne prenášajú komáre rodu *Culex*. Rod *Culex*, živiaci sa hlavne vtáčou krvou, roznáša aj Západonílsky vírus.

Ochrana
-------

Moskytiéra
Základnú ochranu ľudí proti bodnutiu komáricou poskytuje moskytiéra – jemná sieť natiahnutá v noci okolo lôžka či obydlia. Ak je napustená insekticídom (permetrín), účinnosť sa zvyšuje. Medzi ďalšie prostriedky patrí uvoľňovanie insekticídov (napr. Syntetický pyretroid) do vzduchu. K tomu slúžia spreje, elektrické odparovače, insekticídne špirály. Ďalšou možnosťou sú odpudzovače hmyzu chemické (repelenty) alebo ultrazvukové. V Afrike sa často používa pomerne účinný DDT, ktorý je ale toxický aj pre väčšinu živočíchov a má negatívny vplyv na ekosystém. Medzi ďalšie repelenty patrí napr. dietyltoluamid (DEET) a icaridin.

Referencie
----------

1. 1 2   *Culicidae Meigen, 1818* [online]. [Cit. 2018-01-21]. Dostupné online. Archivované 2018-11-16 z originálu.
2. 1 2  
H. RESH, VINCENT; CARDÉ, RING T.. *Encyclopedia of Insects*. [s.l.] : Elsevier Science, 2003. ISBN 0-12-586990-8.  s. 333
3. ↑  
 *Number of malaria deaths* [online]. WHO, 2017, [cit. 2018-01-21]. Dostupné online.
4. ↑  
 *The Difference between Male Mosquitoes and Female Mosquitoes* [online]. tinymosquito.com, 2017, [cit. 2018-01-21]. Dostupné online.
5. ↑  Ottův slovník naučný, heslo *Komáre Archivované 2007-12-02 na Wayback Machine*
6. 1 2 3 4 5 6 7 8 9 10 11  
VÉGH, PharmDr. Vladimír. *Sú to komáre, nikto ich nemá rád…* [online]. Edukafarm 01/2010, 2008, [cit. 2018-01-21]. Dostupné online.
7. ↑   Phylogenetic analysis and temporal diversification of mosquitoes (Diptera: Culicidae) based on nuclear genes and morphology. *BMC Evolutionary Biology*, 2009, s. 298. DOI: 10.1186/1471-2148-9-298. PMID 20028549.
8. 1 2  
GULLAN, P. J.; CRANSTON, P. S.. *The Insects: An Outline of Entomology, 3rd Edition*. [s.l.] : [s.n.], 2004. ISBN 978-1-405-11113-3.
9. ↑  JALILI, Nasir. *Exotické parazitové choroby už aj na Slovensku?* [online]. 2011, [cit. 2018-01-21]. Dostupné online. Archivované 2018-01-24 z originálu.
10. ↑  
BARTOŠOVIČOVÁ, Marta. *Do Európy sa presúvajú nové druhy komárov a kliešťov z Ázie a Afriky* [online]. 2017, [cit. 2018-01-21]. Dostupné online.
11. ↑  PITTS, RJ. *A blood-free protein meal supporting oogenesis in the Asian tiger mosquito, Aedes albopictus (Skuse).* [online]. 2014, [cit. 2018-01-23]. Dostupné online.
12. ↑  
 *Jedovaté sliny dvojkrídlovcov* [online]. quark.sk, 2017, [cit. 2018-01-21]. Dostupné online.
13. ↑  KUPFERSCHMIDT, Kai. *Mosquito spit helps viruses make us sick* [online]. sciencemag.org, 2016, [cit. 2018-01-23]. Dostupné online.
14. ↑  WHO. *Dengue Guidelines for Diagnosis, Treatment, Prevention and Control*. Geneva : World Health Organization, 2009. Dostupné online. ISBN 92-4-154787-1.
15. ↑  PAOLI, Julia. *Why Can't Mosquitoes Transmit HIV?* [online]. nature.com, 1.4.2015, [cit. 2018-01-21]. Dostupné online.
16. ↑  
ŠTRPKOVÁ, A.. *Komáre - nová hrozba pre zdravie...* [online]. sav.sk, 2008, [cit. 2018-01-21]. Dostupné online.
17. ↑   *Slovníkový portál Jazykovedného ústavu Ľ. Štúra SAV* [online]. Jazykovedný ústav Ľ. Štúra SAV, v. v. i. Panská 26, 811 01 Bratislava, 2016, [cit. 2023-02-12]. Elektronický Ortograficko-gramatický slovník slovenčiny. A – Ž (OGSS). Dostupné online.

*Tento článok je čiastočný alebo úplný preklad článkov Mosquito na anglickej Wikipédii a Komárovití na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Komárovité**

Externé odkazy
--------------

* European Mosquito Bulletin(po anglicky)